Mirage is lig op petrol en jou beursie | Rapport InRat
Mirage is lig op petrol en jou beursie
Lae brandstofverbruik en 'n lae koopprys is waarskynlik die twee eienskappe waarna die meeste kopers van nuwe motors heel eerste soek.
Die nuwe Mirage van Mitsubishi bied dit, asook bekostigbare finansiering, twee gratis versienings en gratis versekering vir die eerste jaar.
Moet egter nie die verrigting van 'n Mirage-vegvliegtuig verwag nie. Dis nie 'n vinnige karretjie nie, maar omdat hy so min weeg, is die 57 kW en 100 Nm van sy 1,2-liter-driesilinder-petrolstofie genoeg om rats deur verkeer te sny, mits die ratkierie geroei word.
Buite die stad hyg hy weens 'n effense gebrek aan wringkrag. Die Mirage roem hom egter nie op kraglewering nie, maar op doeltreffendheid. Met reg, want teen sy amptelike gemiddelde petrolverbruik van 4,9 liter per 100 km sal een tenk brandstof (35 liter) jou 700 km ver neem.
Daar is dubbele lugsakke, lugversorging, elektriese vensters en kragstuur in alle variante. Die duurder GLX het onder meer ook allooiwiele en 'n USB-poort vir musiek. Dit word alles toegedraai in 'n helderkleurige pakkie met 'n gesiggie wat vir jou ogies maak. Die GLS het boonop sleutellose toegang, outomatiese lugversorging en elektriese agterruite.
As 'n eerste of stadsmotortjie het die Mitsubishi Mirage baie sin. Dis 'n waardige mededinger vir die Suzuki Swift 1.2. – Martin Pretorius.